Versindaba Bester Meyer digtersprofiel Archives : Versindaba
Posts Tagged 'Bester Meyer digtersprofiel'
Bester Meyer is in Alberton gebore. Hy studeer regte en verwerf 'n B.Com (LLB) aan die destydse Randse Afrikaanse Universiteit. Hy word toegelaat as prokureur en werk by 'n Kaapstadse regsfirma wat destyds as Nelson Mandela se regsverteenwoordiger opgetree het. Hy het voorheen ook naby Plettenbergbaai en Stellenbosch gebly, en het op 'n tyd met souse gesmous.
In 2010 stel hy 'n kortspeler van sy oorspronklike liedjies vry, wat saam met musikant, Albert Frost, opgeneem is: Ontmoet jou onder 'n Harvest Moon.
Bester se debuutbundel die Testament word in 2020 deur Naledi uitgegee. Die bundel probeer wêreldburgers oorreed tot 'n metafisiese revolusie. Deel van die teks is ses toonsettings van onder andere Breyten Breytenbach en Ingrid Jonker genaamd: Musiek vir jou ure wat as die koor van die bundel gebruik word. Die bundel se Engelse eweknie: Rebel Song en 'n Engelse vertaling van André P Brink se Lobola vir die Lewe, wat dan 'n einde sal maak aan die Testament-projek, word hopelik tegelyk die jaar (2022) deur Naledi uitgegee.
In 2021 word Bester se letterkundige vertaling van die Palestynse digter, Magmoed Darwiesj, deur Naledi gepubliseer. Die werk word beskryf as omdigtings van Darwiesj se belangrikste verse en veral sy latere werk.
Bester werk tans aan 'n nuwe vertalingsprojek en begin die jaar (2022) met 'n Honneursgraad in Afrikaans aan die Universiteit van Johannesburg. Hy kan nie skryf of musiek maak sonder daaglikse yoga nie.